

PROJEKTS uz 08.05.2024.

vēlamais datums izskatīšanai: domes sēdē: 30.05.2024.

sagatavotājs: I. Gotharde, I.Pērkone

ziņotājs: Kolektīvā iesnieguma

iesniedzēju pārstāvis

LĒMUMS

Ādažos, Ādažu novadā

2024. gada 30. maijā **Nr.**«DOKREGNUMURS»

**Par kolektīvā iesnieguma izskatīšanu**

Ādažu novada pašvaldības dome izskatīja 431 iedzīvotāju 24.04.2024. kolektīvo iesniegumu (pašvaldības reģ. Nr. ĀNP/1-11-8/24/2 (turpmāk – Iesniegums)) par pirmsskolas izglītības iestādes un Krastupes ielas projektu realizāciju Podniekos.

Iesniegumā lūgts realizēt uzsāktā pirmsskolas izglītības iestādes (turpmāk – PII) un Krastupes ielas projekta (turpmāk – Projekts) izpildi pēc iespējas ātrāk, jo Projekts ir vitāli svarīgs iedzīvotāju labbūtībai, drošībai un sakārtotai infrastruktūrai, un pamatots ar šādiem apstākļiem:

1. Podniekos, Dailu ciematā un blakus ielās 30.01.2024. dzīvoja 394 bērni vecumā līdz 6 gadiem. Ņemot vērā iedzīvotāju skaitu šajā teritorijā un tendenci tam palielināties, pieaug arī pieprasījums pēc vietām pirmsskolas izglītības iestādēs (PII), kas tiktu atrisināts, ja Projekta ietvaros izveidotu PII ar 288 vietām;
2. ceļu infrastruktūra Krastupes ielā neatbilst mūsdienīgām drošības un kvalitātes prasībām. Krastupes ielas pārbūve būtu draudzīga un droša mazaizsargātiem satiksmes dalībniekiem, tiktu nodrošināta automašīnu divvirzienu kustība, apvienotās gājēju un velosipēdistu ietves izbūve, Dadzīšu ielas caurtekas pārbūve, Dadzīšu–Krastupes ielas krustojuma pārbūve, Krastupes–Ūbeļu ielas krustojuma pārbūve, Krastupes–Podnieku ielas krustojuma pārbūve, sabiedriskā transporta pieturvietu izbūve, u.c.;
3. jaunas PII izbūve atslogotu arī Ādažu centru no automašīnu kustības, kas saistīta ar bērnu nogādāšanu pirmsskolas izglītības iestādēs Ādažu centrā un Kadagā, kā arī nedrošo un novecojušo ceļa infrastruktūru Krastupes ielā;
4. pašvaldības jau veiktie ieguldījumi un uzņemtās saistības (zemes iegāde, TEP izstrāde, līgums par tehniskā projekta izstrādi) šobrīd ir aptuveni 560 000 *euro*. Realizējot Projektu, ir iespēja pretendēt uz 5 milj. *euro* ERAF finansējumu;
5. atliekot Projekta realizāciju uz vēlāku laiku vai citu izpildes vietu, nozīmētu atlikt arī Krastupes ielas rekonstrukciju (PII projekta realizācijas gadījumā tiek piešķirti papildu punkti, līdz ar to - arī finansējums Krastupes ielas pārbūves projektam), kā arī aizkavētu jaunas PII būvniecību uz nenoteiktu laiku, jo pašvaldības finanšu aizņemšanās slieksnis šobrīd neļauj realizēt šāda apjoma projektu par saviem līdzekļiem un ar katru gadu projekta būvniecības izmaksas līdz 2028. gadam palielināsies vismaz par 2 milj. *euro* (pat pieņemot, ka izmaksu pieaugums būs 4 % gadā).

Atbilstoši Pašvaldību likuma 56. panta pirmajai un otrajai daļai, kolektīvo iesniegumu pašvaldībai par tās kompetencē esošiem jautājumiem ir tiesīgi iesniegt Latvijas Republikas pilsoņi, kuri iesnieguma iesniegšanas dienā sasnieguši 16 gadu vecumu un kuru dzīvesvieta deklarēta pašvaldības administratīvajā teritorijā, vai kuriem pieder nekustamais īpašums šajā teritorijā. Ja novada administratīvajā teritorijā reģistrēto iedzīvotāju skaits pēc aktuālajiem Fizisko personu reģistra datiem attiecīgā gada 1. janvārī ir no 15 000 līdz 30 000 iedzīvotāju, tad kolektīvā iesnieguma iesniedzēju skaits ir vismaz 200 iesniedzēji.

Izvērtējot Iesnieguma atbilstību iepriekš minētajām prasībām, secināms, ka tas atbilst:

1. 56. panta pirmajai un otrajai daļai, jo Iesniegumu parakstījis 431 iedzīvotājs. Ņemot vērā, ka parakstītāju skaits vairāk nekā 2 reizes pārsniedz likuma 56. panta otrās daļas 1. punkta “b” apakšpunktā norādīto minimālo iesniedzēju skaitu, nav nepieciešams nodot Iesnieguma parakstītāju datus pārbaudei Pilsonības un migrācijas lietu pārvaldei, lai pārliecinātos par parakstītāju atbilstību likuma 56. panta pirmās daļas prasībām, jo var tikt nelietderīgi patērēti administratīvie resursi. Ir ļoti maz ticama varbūtība, ka no 431 parakstītājiem vairāk nekā puse neatbilst attiecīgajām prasībām, un formāla datu pārbaudīšana būtu nesamērīga un neatbilstoša labas pārvaldības principam. Turklāt jāņem vērā, ka par Iesniegumā minēto prasījumu un tā pamatojumu nepastāv strīds;
2. 56. panta trešajai daļai, jo Iesniegumā norādīts, ka tas ir kolektīvais iesniegums, ir norādīta fiziskā persona, kas pilnvarota pārstāvēt Iesnieguma iesniedzējus un tās kontaktinformācija, ir norādīti Iesnieguma parakstītāju vārdi, uzvārdi un personas kodi;
3. 56. panta ceturtajai daļai, jo Iesniegums neietver tādu prasījumu, kas ir acīmredzami nepieņemams demokrātiskā sabiedrībā vai ir klaji aizskarošs, nepārkāpj vērtības, kas respektē cilvēka cieņu, brīvību, demokrātiju, vienlīdzību, tiesiskumu un cilvēktiesības, tostarp minoritāšu tiesības.

Pašvaldību likuma 57. panta trešās daļas izpratnē, atbilstoši kolektīvā iesnieguma saturam dome lemj par iesnieguma turpmāko virzību, nosakot par to atbildīgo pašvaldības institūciju.

Kolektīvā iesnieguma iesniedzēju pārstāvis domes sēdē papildus paskaidroja, ka\_\_\_\_\_\_\_\_

Pašvaldības dome atzīst, ka jautājums par nepietiekošo vietu skaitu pašvaldības pirmsskolas izglītības iestādēs ir aktuāls vairākus gadus. Rindā uz vietu pašvaldības izglītības iestādēs 2021. gada jūnijā bija reģistrēti 658 bērni un pašvaldība nevarēja nodrošināt vietas 375 bērniem (no tiem apmēram 100 bērni vēl nebija sasnieguši 1,5 gadu vecumu).

Ūbeļu–Krastupes ielu daudzdzīvokļu māju rajons, ar tajā deklarētiem 1835 iedzīvotājiem (dati uz 2021. gada jūniju), bija otra lielākā apdzīvotā vieta pēc Ādažu ciema centra, un tajā mitinājās jaunās ģimenes, kurās ir bērni (396 bērni pirmsskolas vecumā). Daudzdzīvokļu māju rajonā divu daudzdzīvokļu māju pirmajos stāvos atradās privātā pirmsskolas izglītības iestāde “Patnis”, kur izglītības pakalpojumu saņēma 166 bērni, ar pašvaldības līdzfinansējumu (arī uz vietām šajā privātajā izglītības iestādē bija rinda). Pašvaldībai nebija piederošu zemes gabalu Ūbeļu–Krastupes ielu rajonā, kur varētu izvietot jaunu iestādi, tādējādi atrisinot šī mikrorajona iedzīvotāju bērnu tiesības uz vietu pirmsskolas izglītības iestādē tuvāk dzīves vietai. 2021. gada vidū šajā teritorijas daļā nebija līdzvērtīgu citiem īpašniekiem piederošu īpašumu, ko pašvaldība varētu iegādāties būvniecībai.

Šobrīd pašvaldības dome ir veikusi darbības un pieņēmusi vairākus secīgus lēmumus, lai atbalstītu jaunas pirmsskolas izglītības iestādes izveidi Podnieku kvartālā:

1. 22.03.2023. lēmumu Nr. 126 “Par jaunu pašvaldības izglītības iestāžu izveidošanu”;
2. 26.04.2023. lēmumu Nr. 167 “Par nekustamā īpašuma daļas iegādi “Krastupes iela 22”;
3. 24.05.2023. lēmumu Nr. 186 “Par zemes ierīcības projekta apstiprināšanu īpašumam Krastupes ielā 22, Ādažos”;
4. 26.07.2023. lēmumu Nr. 291 “Par Krastupes ielas pārbūvi”;
5. 23.08.2023. lēmumu Nr. 333 “Par nekustamā īpašuma iegādi “Ūbeļu iela 18A”;
6. 26.10.2023. lēmumu Nr. 397 “Par zemes vienību Ūbeļu iela 18 un Ūbeļu iela 18A, Ādaži, apvienošanu”;
7. 23.11.2023. lēmumu Nr. 427 “Par dalību 4.2.1.7. pasākuma “Pirmsskolas izglītības iestāžu infrastruktūras attīstība” projektu iesniegumu atlasē”.

Lai pieteiktos ārējam finansējumam (ES), pašvaldība 15.12.2023. iesniedza Centrālajai finanšu un līguma aģentūrai (turpmāk – CFLA) projekta “Jauna pirmsskolas izglītības iestāde Podniekos” pieteikumu programmā “SAM 4.2.1.7. Pirmsskolas izglītības iestāžu infrastruktūras attīstība”. Projekta mērķis ir attīstīt pašvaldības pirmsskolas izglītības iestādes infrastruktūru jaunu vietu izveidei pirmsskolas vecuma bērnu uzņemšanai, lai atbilstoši vienlīdzīgas pieejas principam veicinātu pašvaldības pirmsskolas izglītības pakalpojumu pieejamību, t.sk. sociāli un ekonomiski mazaizsargāto personu grupām. Šobrīd vēl notiek projekta vērtēšana CFLA.

16.11.2023. pašvaldība noslēdza līgumu ar SIA “BM-projekts” par būvprojekta izstrādi “Podnieku pirmsskolas izglītības iestāde Ādažos” un autoruzraudzības veikšanu.

Ņemot vērā iepriekš minēto, secināms, ka Iesniegumā minētais pamatojums, apstākļi un lūgums ir atbilstošs pašvaldības domes līdz šim pieņemtajiem lēmumiem un rīcībai.

Pamatojoties uz Pašvaldību likuma 4. panta pirmās daļas 2., 3. 4. punktu, 57. panta pirmo, trešo, ceturto un piekto daļu, pašvaldības 14.06.2023. saistošo noteikumu Nr. 18/2023 “Ādažu novada pašvaldības nolikums” 67., 68. punktu un pašvaldības 14.06.2023. reglamenta Nr. 2 “Ādažu novada pašvaldības darba reglaments” 40.6. un 46. punktu, Ādažu novada pašvaldības dome

**NOLEMJ:**

1. Pieņemt 431 iedzīvotāju 24.04.2024. kolektīvo iesniegumu par pirmsskolas izglītības iestādes un Krastupes ielas projektu realizāciju.
2. Atzīt 1. punktā minēto iesniegumu par izpildītu, ņemot vērā pašvaldības veiktās darbības, īstenojot projektu “Jauna pirmsskolas izglītības iestāde Podniekos” un domes 26.07.2023. lēmumu Nr. 291 “Par Krastupes ielas pārbūvi”.
3. Pašvaldības Centrālās pārvaldes Attīstības un projektu nodaļai periodiski nodrošināt aktuālās informācijas publiskošanu pašvaldības saziņas kanālos, informējot sabiedrību par projekta “Jauna pirmsskolas izglītības iestāde Podniekos” īstenošanas un Krastupes ielas pārbūves gaitu.
4. Centrālās pārvaldes Sabiedrisko attiecību nodaļai publicēt lēmuma 3. punktā minēto informāciju pašvaldības oficiālajā tīmekļvietnē [www.adazunovads.lv](http://www.adazunovads.lv).
5. Atbildīgie par lēmuma izpildi – Centrālās pārvaldes Attīstības un projektu nodaļas un Sabiedrisko attiecību nodaļas vadītāji, atbilstoši kompetencei.
6. Pašvaldības izpilddirektora vietniecei nodrošināt lēmuma izpildes kontroli.

Pašvaldības domes priekšsēdētāja K. Miķelsone

ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Izsniegt norakstus:

APN, AN, SAN, IDRV - @